12.1.2022.
LV
Eiropas Savienības Oficiālais Vēstnesis
C 15/51 Trešdiena, 2021. gada 19. maija
20. atzinīgi vērtē Eiropas ūdeņraža stratēģijas pieņemšanu; uzsver, ka prioritāte būtu jāpiešķir atjaunojamā ūdeņraža piegādes ķēdes izveidei Eiropā, lai veicinātu pirmatklājēja priekšrocības, rūpniecības konkurētspēju un energoapgādes drošību; ir pārliecināts, ka atjaunojamais un mazoglekļa ūdeņradis var palīdzēt samazināt pastāvīgās emisijas, piemēram, no rūpnieciskiem procesiem un smagā transporta, kur tieša elektrifikācija varētu būt ierobežota zemas rentabilitātes vai tehnisku, sociālu un vides apsvērumu dēļ; atgādina, ka ir jāpaātrina esošās ūdeņraža ražošanas dekarbonizācija; atbalsta svarīgu projektu visas Eiropas interesēs uzsākšanu ūdeņraža jomā; aicina Komisiju izstrādāt visaptverošu gāzveida pārvadātāju klasifikācijas un sertifikācijas sistēmu, pamatojoties uz pilna dzīves cikla SEG emisiju ietaupījuma un ilgtspējas kritērijiem saskaņā ar pieeju, kas izklāstīta Atjaunojamo energoresursu direktīvā par atjaunojamo energoresursu izmantošanas veicināšanu; uzsver, ka šāda klasifikācija ir ārkārtīgi svarīga tirgus dalībniekiem, iestādēm un patērētājiem; uzsver, ka ir jāizstrādā stabils satvars un atbilstīgs pamatscenārijs, lai nodrošinātu, ka tiek izmantota pietiekama papildu atjaunojamo energoresursu ražošanas jauda proporcionāli vajadzībām pēc atjaunojamā ūdeņraža; aicina Komisiju turpmākajos tiesību aktu priekšlikumos ņemt vērā šo vajadzību daudzveidību; aicina Komisiju garantēt godīgu un efektīvu konkurenci starp ūdeņradi, kas importēts no starptautiskajiem partneriem, un ūdeņradi, kas tiek ražots ES;
21. uzsver, ka oglekļa uztveršana, izmantošana un uzglabāšana (CCS/U), kas ir videi droša, var būt nozīmīgs elements, lai sasniegtu Eiropas zaļā kursa mērķus; atbalsta integrētu politikas kontekstu, kurš stimulētu videi drošu CCS/U veidu izmantošanu, ar ko var panākt siltumnīcefekta gāzu emisiju neto samazinājumu, lai smago rūpniecību padarītu klimatneitrālu gadījumos, kad nav pieejamas tiešas emisiju samazināšanas iespējas; pieņem zināšanai Komisijas priekšlikumu sasaukt ikgadēju Eiropas CCUS forumu kā daļu no Industriālā tīras enerģijas foruma, lai turpinātu pētīt iespējas šādu projektu veicināšanai; atgādina, ka par prioritāti jānosaka tiešie emisiju samazinājumi un darbības, kas uztur un uzlabo ES dabiskos piesaistītājus un rezervuārus, piemēram, izmantojot ilgtspējīgu mežu apsaimniekošanu;
22. uzsver, ka transports var ievērojami veicināt atjaunojamās enerģijas izmantošanu; aicina Komisiju un dalībvalstis ierosināt labvēlīgu politikas satvaru un vērienīgus mērķus, kuru pamatā ir tehnoloģiju neitralitātes princips, attiecībā uz tehnoloģijām, kas nepieciešamas klimatneitralitātes sasniegšanai, taisnīgai, cenas ziņā pieejamai un līdzsvarotai pārejai uz visu pasažieru un kravas transporta veidu, tostarp publisko transportlīdzekļu un tīklu, autotransporta, jūras, iekšzemes ūdeņu, dzelzceļa un gaisa transporta, dekarbonizācijas panākšanu, galvenokārt izmantojot elektrifikāciju, un, ja tas nav iespējams, ilgtspējīgi ražotu degvielu; atzinīgi vērtē Komisijas paziņojumu par nodomu izveidot vienu miljonu elektrisko transportlīdzekļu uzlādes staciju, pārskatot Direktīvu 2014/94/ES; aicina Komisiju stimulēt automobiļu ražotājus paredzēt iespēju veikt uzlādi virzienā no transportlīdzekļiem uz tīklu; uzsver nepieciešamību pielāgot elektrifikācijas tīklus un infrastruktūru alternatīvajām degvielām Eiropas transportlīdzekļu parka vajadzībām, kā arī atbalstīt citus viegli izmantojamus risinājumus, jo īpaši transporta mezglos; uzsver iekšējās sadarbības potenciālu pārrobežu transporta dekarbonizācijas jomā; šajā sakarā uzsver Transporta kopienas un Komisijas izšķirošo lomu, lai veidotu sinerģijas ar kaimiņvalstīm un paātrinātu ES transporta emisiju standartu pārnešanu; uzsver sabiedriskā transporta nozīmi enerģijas pieprasījuma samazināšanā un nepieciešamību attīstīt un paplašināt dekarbonizētu sabiedrisko transportu gan pilsētās, gan laukos;
23. uzsver, ka ir nozares, kurās palielinās enerģijas patēriņš, piemēram, transporta nozare, tūrisma nozare un IKT nozare; atbalsta Komisiju nodomu meklēt sinerģijas starp centralizētas siltumapgādes un aukstumapgādes tīkliem un nenovēršamā siltuma pārpalikuma avotiem; atzinīgi vērtē ES digitālajā stratēģijā iekļauto apņemšanos līdz 2030. gadam datu centrus padarīt klimatneitrālus; aicina Komisiju ierosināt rīcības plānu tūrisma nozares līdzdalībai enerģētikas sistēmu integrācijas procesā, cita starpā pievēršoties dzelzceļa tūrisma, videi draudzīgas mobilitātes un e-mobilitātes veicināšanai un cirkulāro energokopienu izveidei ilgtspējīgā tūrisma nozarē;
Energosistēmu līdzsvara nodrošināšana
24. norāda, ka elektrotīklu līdzsvara uzturēšana un pieprasījuma un ražošanas pārvaldīšana kulminācijas brīžos kļūs sarežģītāka, pārejot uz arvien vairāk decentralizētu un atjaunojamu enerģijas veidu kombināciju, un šajā sakarā uzsver pieprasījuma puses reakcijas, uzkrāšanas un viedas enerģijas pārvaldības nozīmi; uzsver, ka virzībai uz decentralizētu enerģijas ražošanu ir daudz priekšrocību: tā var veicināt vietējo energoavotu izmantošanu, palielinot energoapgādes drošību vietējā līmenī, kopienu attīstību un kohēziju, nodrošinot jaunus ienākumu avotus un radot jaunas darbvietas; atgādina, ka dalībvalstis joprojām var brīvi noteikt enerģijas veidu kombināciju, kuras daudzveidība ir būtiska, lai nodrošinātu energoapgādes drošību;